Lectio Divina

*fuq il-Vanġelu tal-Ħadd*

29 Ħadd ta’ Matul is-Sena

Sena A

Mt 22:15-21

**F’dak iż-żmien,**

Il-kuntest huwa dak tal-aħħar ġimgħa ta’ Ġesù qabel il-passjoni, mewt u qawmien tiegħu. Wara t-tliet parabboli li bihom juri r-rifjut min-naħa tal-Poplu Lhudi għad-don tas-salvazzjoni, Ġesù jidħol f’sensiela ta’ kontroversji mal-gruppi l-aktar influwenti tal-Poplu (cfr *Mt* 22:15-21.23-33.34-40.41-47) – f’din is-silta nsibu l-ewwel waħda dwar «it-taxxa lil Ċesari». Matul dawn il-kontroversji l-kbarat ta’ Ġerusalemm jippruvaw jipprovokaw lil Ġesù sabiex ikunu jistgħu jiġġudikawh. Iżda li jiġri hu li bit-tweġibiet li jagħti l-Imgħallem isir ġudizzju fuq in-nies ta’ Ġerusalemm. L-erba’ kontroversji juru s-superjorità duttrinali u djalettika ta’ Ġesù fil-konfront tal-imgħallma uffiċċjali ta’ Iżrael.

**il-Fariżej marru u bdew jiftehmu bejniethom biex jaraw kif jonsbuh b’xi kelma. U bagħatulu d-dixxipli tagħhom ma’ xi Erodjani u qalulu:**

Il-Fariżej jieħdu l-inizjattiva li jfittxu l-mod kif iwaqqgħu lil Ġesù f’xi nasba. Dan jikxef l-intenzjoni malizzjuża tagħhom biex ikollhom raġuni sabiex «jaqbduh taħt idejhom» (*Mt* 21:46). Huma jissieħbu mal-Erodjani sabiex jilħqu l-iskop tagħhom (cfr *Mk* 3:6). Filwaqt li l-Fariżej kienu jħarsu t-*Torah*, kemm dik miktuba kif ukoll dik orali u kienu jħossu lilhom infushom umiljati bl-okkupazzjoni pagana tal-Art Imwiegħda, l-Erodjani kienu sostenituri tad-dinastija ta’ Erodi Antipa li kienet taf l-eżistenza tagħha lir-Rumani. Din id-diverġenza kienet tidher ukoll fir-rigward tal-kwistjoni li jressqu lil Ġesù, imma l-iskop tagħhom mhuwiex tant it-tfittxija tal-verità daqskemm li jrossu lill-għadu tagħhom f’kantuniera b’mod li jwieġeb x’iwieġeb jiġi akkużat. L-iskumdità li jġib Ġesù liċ-ċertezzi (u l-kumditajiet) tagħhom, twassalhom biex «jiftehmu bejniethom» ħalli joqtluh (cfr *S* 2:2; 94:21; *Mt* 12:14; 27:1.7; 28:12). Meta d-diskors tas-supperv (ta’ dak li huma mimli bil-konoxxenza tal-Liġi jew bl-opportuniżmu politiku) jieħu post is-smigħ tal-umli, il-qalb tingħalaq għad-don tal-konverżjoni: «Min hu qalbu iebsa jitgħabba bl-inkwiet, u l-midneb iżid dnub fuq dnub. Mhemmx duwa għall-bniedem kollu kburija, għax din ħaxixa ħażina b’għeruqha mxenxla fih» (*Sir* 3:27-28). Mingħajr atteġġjament ta’ ftuħ lejn l-*ieħor* u l-*Ieħor* mhix possibli r-relazzjoni: *“Approaching, speaking, listening, looking at, coming to know and understand one another, and to find common ground: all these things are summed up in the one word «dialogue». If we want to encounter and help one another, we have to dialogue.”* (Fratelli tutti 198).

**«Mgħallem, aħna nafu li int raġel tħobb is-sewwa, u li t-triq ta’ Alla tgħallimha kif tassew hi, bla ma tħabbel rasek minn ħadd, għax int lejn wiċċ ħadd ma tħares.**

L-istil tal-lingwaġġ huwa dak tal-*hokmâ* (għerf) tar-Rabbini fejn tingħata tweġiba kollha għerf għall-problema li titressaq. Id-dixxipli tal-Fariżej u l-Erodjani jużaw kliem ta’ tifħir (*captatio benevolentiae*) li għalkemm jingħad bi skop malizzjuz, jesprimi tassew x’tip ta’ Mgħallem hu Ġesù, mogħni bi kwalitajiet ta’ serjetà, rettitudni, sinċerità u integrità. Huwa fuq kollox il-“bniedem” ħieles, indipendenti mill-opinjoni tal-massa, miftum mit-tfittxija tal-approvazzjoni tal-oħrajn. Hija libertà li tagħmlu kuraġġuż biex iwassal il-verità mingħajr biża’, u hekk iwettaq dak li ħabbru l-Profeti (cfr *Is* 50:7-9; *Ġer* 15:19-21; *Eżek* 2:6-7; *Mik* 3:8). Din il-libertà interjuri hija mistennija wkoll mid-dixxiplu li jqiegħed it-tama tiegħu f’Alla: «Forsi jien qed infittex li jkunu jġibuni l-bnedmin, jew qed infittex li jkun iġibni Alla? Qiegħed jiena nfittex li nogħġob lill-bnedmin? Li kont għadni nfittex li nogħġob lill-bnedmin, ma kontx inkun qaddej ta’ Kristu» (*Gal* 1:10; cfr *2Kor* 5:16; *Gal* 2:6, 11-14).

**Għidilna ħaġa, mela: Int x’jidhirlek? Sewwa jew le li wieħed iħallas it-taxxa lil Ċesari?»**

It-*tributum capitis* (it-taxxa fuq kull persuna) li kull Lhudi ta’ bejn l-14 u l-65 sena kellu jħallas, kienet imposta mill-Imperu Ruman fuq il-provinċji okkupati. Apparti l-piż finanzjarju, għal Lhud il-ħlas tat-taxxa kien sinjal umiljanti tas-sottomissjoni tagħhom lejn ħakma li mhux biss kienet barranija iżda wkoll pagana. Għall-Fariżej li kienu jħarsu l-Liġi, il-ħlas tat-taxxa lil Ċesari kienet umiljazzjoni reliġjuża minħabba l-kwalitajiet divini li kienu attribwiti lill-Imperatur. Il-muniti Rumani ta’ żmien Ġesù kienu jġorru x-xbieha tal-Imperatur Tiberju (li saltan mis-sena 14 AD sa 47 AD) bil-kitba: *Ti. Cæsar, Divi Aug. F. Aug* (*Tiberius Cæsar Divi Augustis filius Augustus* = Tiberju Ċesari, iben id-divin Awgustu, Awgustu). Il-fatt li kellhom iġorru muniti bi xbieha ta’ xi ħadd li kien iqis lilu nnifsu divin kien meqjus li jmur kontra l-preċett Bibbliku kontra l-idolatrija: «Ma jkollokx allat oħra għajri. La tagħmilx għalik suriet minquxa u ebda xbieha ta’ ebda ħaġa li hemm fl-għoli tas-sema, jew isfel fl-art, jew fil-baħar taħt l-art» (*Eż* 20:3-4). Min-naħa l-oħra, għall-Erodjani s-sottomissjoni għal Ruma kienet favorevoli għaż-żamma tad-dinastija li kienu jsostnu u għaldaqstant għalihom il-ħlas tat-taxxa ma kienx problematiku. Minkejja dan, kemm il-Fariżej u kemm l-Erodjani jafu li l-kwistjoni tal-ħlas tat-taxxa lil Ċesari hija waħda li taħraq kemm fuq livell politiku kif ukoll fuq livell reliġjuż: jekk Ġesù jwieġeb li wieħed għandu jħallas it-taxxa jkun akkużat mill-Poplu li qed jirrikonoxxi l-ħakma oppressiva u pagana, u jekk iwieġeb le jkun akkużat li qed iqajjem sentimenti ta’ rewwixta kontra r-Rumani (cfr *Lq* 20:20).

**Imma Ġesù għaraf il-ħażen ta’ moħħhom, u qalilhom: «Għaliex tridu ġġarbuni, ja wċuħ b’oħra?**

Mis-Sinottiċi, *Mt* huwa l-aktar wieħed qawwi (gr. πονηρία = *depravity, malice, evil purposes and desires*) biex ifisser il-mibegħda li l-Fariżej u l-Erodjani kellhom għal Ġesù (cfr «ntebaħ bil-wiċċ b’ieħor» *Mk* 12:15; «ntebaħ bil-ħażen [*craftiness*] tagħhom» *Lq* 20:23). Quddiem id-«dawl tal-bnedmin» xejn ma jista jkun mudlam: «Xejn ma hemm fil-ħolqien li hu moħbi għalih, imma kollox hu miftuħ għal għajnejn Alla, li lilu rridu nagħtu kont (*Lhud* 4:13; cfr *S* 139:13; *Ġw* 1:4; 2:24-25; *Apk* 2:23; *1Kor* 10:9).

**Uruni l-munita tat-taxxa». Urewh dinar, u Ġesù staqsiehom: «Ta’ min huma dan il-wiċċ u din il-kitba?». Qalulu: «Ta’ Ċesari!»**

Minn polemika ta’ ideat, Ġesù jindirizza l-argument billi jsaqsi għall-«munita» konkreta li biha titħallas it-taxxa. Il-ħarsa lejn ir-realtà konkreta (li jagħmlu parti minnha tant li huma kellhom minn dawn il-muniti!) hija l-ewwel pass fit-triq tal-għarfien tal-verità. Ġesù jdawwar id-diskors fuq «il-wiċċ» (gr. εἰκών) u «l-kitba» (gr. «ἐπιγραφή»), b’mod li jpoġġi fuq xufftejhom ir-risposta għall-mistoqsija tagħhom. Fost ir-Rabbini kienet xi ħaġa aċċettata li min kien ‘jistampa’ l-muniti ta’ pajjiż kien il-ħakkiem tiegħu – għaldaqstant, la l-Lhud kienu jużaw il-munita Rumana fil-ħajja tas-suq u tan-negozju kienu qed jirrikonoxxu l-ħakma ta’ Ċesari fuq arthom u anke t-taxxa dovuta lilu. Ġesù jikxef aktar il-malizzja tal-mistoqsija ta’ dawk li kienu «taparsi nies sewwa» (*Lq* 20:20; cfr *S* 118:11).

**Imbagħad qalilhom: «Mela agħtu lil Ċesari dak li hu ta’ Ċesari, u lil Alla dak li hu ta’ Alla».**

It-tweġiba ta’ Ġesù hija waħda sorprendenti li terfa’ d-diskors minn wieħed fuq is-sinjorija tal-art għal dak fuq is-sinjorija ta’ Alla. Hija risposta li ġġib ta’ taħt fuq l-argumenti li kienu jsiru rigward din il-kwistjoni taħraq. Il-verb li juża’ Ġesù, «agħtu», ifisser fil-fatt «roddu lura» (gr. ἀποδίδωμι): il-munita li ġġorr fuqha x-xbieha u l-kitba ta’ Ċesari hija ta’ Ċesari. Jekk kienu jħallsu t-taxxa lill-Imperatur kienu qed iwettqu att amministrattiv huma u jroddu lura dak li hu dovut lilu. Ġesù seta’ jieqaf hawn fit-tweġiba tiegħu, iżda jiftaħ id-diskors fuq «dak li hu ta’ Alla», jiġifieri l-bniedem innifsu. Kif jgħid Rashi [Shlomo Yitzchaki] (1040-1105AD), kummentatur Lhudi fi żmien il-Medju Evu, filwaqt li Alla ħalaq il-ħlejjaq bil-kmand tiegħu, hu ħalaq lill-bniedem *b’idejH*, skont il-forma li għamel għalih (cfr *S* 139:5): il-bniedem sar b’siġill, bħal munita li ssir b’siġill (forma) (cfr *Ġob* 38:14; *Rashi’s Commentary* Gen 1:27). Il-Ħallieq nefaħ fil-bniedem in-nifs tiegħu (cfr *Ġen* 2:7) u huwa s-Sid kemm tal-art (cfr *Eż* 19:5; *Lev* 25:23) kif ukoll tal-bniedem (cfr *Lev* 25:42). Il-Mulej jikteb ismu fuq dawk li huma tiegħu (cfr *Eżek* 9:4-6; *Apk* 3:12; 7:3; 9:4; 14:1; 22:4) kif immarka lill-Ibnu bis-siġill tiegħu (cfr *Ġw* 6:27). Is-sinjorija ta’ Alla fuq il-ħolqien kollu u fuq il-bniedem turi li l-bniedem ma jista jkollu ebda setgħa jekk ma tkunx mogħtiha minn Alla (cfr *Is* 45:1.4-6; *Ġer* 27:4-18; *Ġw* 19:11). Dan ifisser li filwaqt li hu dovut ir-rispett lejn l-awtorità li taħkem fuq l-art, huwa biss Alla s-Sid tal-bniedem u lil Alla biss il-bniedem għandu jadura: «Agħtu ġieħ lil kulħadd. Ħobbu lill-aħwa, qimu lil Alla, weġġħu lis-sultan» (*1Pt* 2:17; cfr *Rum* 13:7). Peress li s-Saltna tiegħu mhijiex tad-dinja (cfr *Ġw* 18:36), Ġesù jistieden lid-dixxiplu jadotta l-istess viżjoni bħala dak li hu fid-dinja imma mhux tad-dinja (cfr *Ġw* 17:11.16), li filwaqt li mimli bl-Ispritu tal-imħabba ta’ Kristu jinteressa ruħu mill-ħwejjeġ tad-dinja, jibqa’ miexi lejn is-sema pajjiżu (cfr *Fil* 3:20). Id-dixxiplu ta’ Kristu għandu joqgħod attent biex ma jħallatx flimkien lil Alla u lil Ċesari, biex ma jaqax fil-politiċizzazzjoni tax-xbieha ta’ Alla (it-tentazzjoni teokratika; pożizzjonijiet reliġjużi totalitarji u mhux miftuħa għad-djalogu) jew fis-sakralizzazzjoni tal-poter politiku (it-tentazzjoni idolatrika li twassal biex wieħed jobdi aktar lill-bniedem milli lil Alla [cfr xhieda tal-Appostli f’*Atti* 5:29]). Id-dixxiplu għandu jkollu dik l-*indifferenza* li ma twaqqgħux fit-tentazzjoni spiritwalistika (bla mpenn/applikazzjoni fil-ħajja tal-*polis*) u li fl-istess ħin tgħinu jħares id-*differenza* bejn dak li hu ta’ issa u dak li hu għal dejjem, dak li hu ta’ Ċesari u dak li hu ta’ Alla: “O indifferenza infinita! Li Ċesari jkun jismu Erodi jew Salmaneser, li jkun Ruman jew Ġappuniż, hi xi ħaġa li lil Ġesù xejn ma tinteressah. Imma, min-naħa l-oħra, x’abbiss ta’ differenza infinita poġġa bejn Alla u Ċesari!” (Kierkegaard). Għalhekk, id-dixxiplu għandu jistaqsi hu lil min jappartjeni, lil liema Sid/Mulej.

**Għar-riflessjoni**

*For these reasons, the Church, while respecting the autonomy of political life, does not restrict her mission to the private sphere. On the contrary, “she cannot and must not remain on the sidelines” in the building of a better world, or fail to “reawaken the spiritual energy” that can contribute to the betterment of society. It is true that religious ministers must not engage in the party politics that are the proper domain of the laity, but neither can they renounce the political dimension of life itself, which involves a constant attention to the common good and a concern for integral human development. The Church “has a public role over and above her charitable and educational activities”. She works for “the advancement of humanity and of universal fraternity”.* *She does not claim to compete with earthly powers, but to offer herself as “a family among families, this is the Church, open to bearing witness in today’s world, open to faith hope and love for the Lord and for those whom he loves with a preferential love. A home with open doors. The Church is a home with open doors, because she is a mother”. And in imitation of Mary, the Mother of Jesus, “we want to be a Church that serves, that leaves home and goes forth from its places of worship, goes forth from its sacristies, in order to accompany life, to sustain hope, to be the sign of unity… to build bridges, to break down walls, to sow seeds of reconciliation”.*

Fratelli tutti, 276